# A Yank in the R.A.F.

| A Yank in the R.A.F. |
| --- |
| originalni kino-poster |
| Režija | Henry King |
| Producent | Louis Edelman, Darryl F. Zanuck |
| Scenario | Karl Tunberg Darrell Ware **sinopsis**: Melville Crossman |
| Uloge | Tyrone Power Betty Grable |
| Muzika | Alfred Newman |
| Fotografija | Ronald Neame Leon Shamroy |
| Montaža | Barbara McLean |
| Studio | Twentieth Century-Fox Film Corp. |
| Distribucija | Twentieth Century-Fox Film Corp. |
| Premijera | 26. septembra 1941 (1941-09-26) |
| Trajanje | 98 min. |
| Zemlja |  Sjedinjene Države |
| Jezik | engleski |
| Budžet | 200.000 $ |

A Yank in the R.A.F. (srpskohrvatski: *Amer u RAF-u*) je američki crno-bijeli ratni film snimljen 1941. u režiji Henryja Kinga. Radnja je smještena na početak drugog svjetskog rata, odnosno prikazuje kako su piloti iz tada još uvijek neutralnih SAD išli u Britaniju kako bi se kao dobrovoljci pridružili britanskom Kraljevskom zrakoplovstvu. Protagonist, čiji lik tumači Tyrone Power, je pustolovinama skloni mladi pilot koga, na njegovo veliko razočarenje, za vrijeme Čudnog rata rasporede u posadu bombardera prije nego što će u kritičnom trenutku njemačke ofanzive na Zapadu dobiti priliku da sjedne u lovački avion.

Daryl F. Zanuck, šef studija 20th Century Fox, je pokrenuo snimanje u proljeće 1941. godine, nastojeći iskoristiti publicitet koji je u američkoj javnosti nekoliko mjeseci ranije izazvala bitka za Britaniju, a još više to što su u njoj sudjelovale Orlovske eskadrile sastavljene od američkih dobrovoljaca u britanskoj službi. Prilikom snimanja je dobio podršku od samog RAF-a, odnosno britanske vlade, koja je nastojala film iskoristiti u propagandne svrhe i potaknuti javnost SAD da konačno odbaci neutralnost i otvoreno podrži Saveznike. Britanci su Zanucku pružili vlastite dokumentarne snimke zračnih borbi, odnosno organizirali snimanje u zraku s autentičnim avionima, a pri čemu je u jednom sudaru poginuo direktor fotografije Otto Kanturek. Zauzvrat su od Zanucka tražili da promijeni kraj, s obzirom da je u originalnom scenariju glavni lik trebao poginuti na kraju, a što se smatralo lošim po moral. Zanuck im je pri tome izašao u susret, ali isto tako i glavnoj glumici Betty Grable, koja je smatrala da film mora sadržavati muzičke i plesne točke, jer je upravo njima dugovala svoju dotadašnju popularnost; njen partner Power je, s druge strane, takav sadržaj smatrao "neozbiljnim".

Tokom post-produkcije je došlo do spora sa suparničkim studijem Warner Bros. koji je u kino-dvorane nekoliko mjeseci prije *Yanka* namjeravao prikazati film *International Squadron* sa sličnom tematikom. Prijetnje tužbom nisu urodile plodom, jer je Warner uspio dokazati da je riječ o remakeu ranijeg filma *Ceiling Zero*. Usprkos svih problema, *A Yank in the R.A.F.* je postigao veliki uspjeh i postao jedan od najgledanijih filmova godine. Kritičari su mu, međutim, zamjerili previše "ležeran" odnos, odnosno nastojanje da se komercijalno eksploatira jedna tako ozbiljna tema kao rat; takvo mišljenje se uglavnom dijeli i danas. S druge strane se *A Yank in the R.A.F.* ističe scenama evakuacije Dunkerquea rekonsturirane sa hiljadama statista i desetinama plovila na obali Kalifornije; one su bile toliko uvjerljive da ih se decenijama kasnije koristilo u dokumentarnim filmovima i TV-serijama kao autentični prikaz događaja.

## Uloge

* Tyrone Power ... Tim Baker
* Betty Grable ... Carol Brown
* John Sutton ... Wing Commander John Morley
* Reginald Gardiner ... Flying Officer Roger Pillby
* Donald Stuart ... Corporal Harry Baker
* Ralph Byrd ... Al
* Richard Fraser ... Thorndyke
* Denis Green ... Flight Lieutenant Redmond
* Bruce Lester ... Flight Lieutenant Richardson
* Gilchrist Stuart ... Wales
* Lester Matthews ... Group Captain
* Frederick Worlock ... Canadian Major
* Ethel Griffies ... Lady Fitzhugh
* Fortunio Bonanova ... Glavni konobar
* James Craven ... Instruktor

## Izvori

Napomene
Citati

Literatura

* Dolan, Edward F. Jr. *Hollywood Goes to War*. London: Bison Books, 1985. ISBN 0-86124-229-7.
* Hardwick, Jack and Ed Schnepf. "A Buff's Guide to Aviation Movies". *Air Progress Aviation,* Vol. 7, No. 1, Spring 1983.
* Orriss, Bruce. *When Hollywood Ruled the Skies: The Aviation Film Classics of World War II*. Hawthorne, California: Aero Associates Inc., 1984. ISBN 0-9613088-0-X.
* Parish, James Robert. *The Great Combat Pictures: Twentieth-Century Warfare on the Screen*. Metuchen, New Jersey: The Scarecrow Press, 1990. ISBN 978-0-8108-2315-0.

## Vanjske veze

* *A Yank in the RAF* na sajtu IMDb
* *A Yank in the R.A.F.* na filmskoj bazi podataka TCM
* A Yank in the R.A.F. (1941) at Rotten Tomatoes